**ฐานข้อมูลด้านองค์ความรู้เกี่ยวกับการจัดการขยะ**

ผู้วิจัยได้วิเคราะห์สังเคราะห์บทสัมภาษณ์ผู้นำชุมชนต้นแบบ 9 ชุด เพื่อให้ได้ฐานข้อมูลด้าน องค์ความรู้เกี่ยวกับการจัดการขยะ วิธีการวิเคราะห์สังเคราะห์เพื่อให้ได้ฐานข้อมูลด้านองค์ความรู้เกี่ยวกับการจัดการขยะ มีขั้นตอน 3 ประการดังต่อไปนี้

1. นำบทสัมภาษณ์ผู้นำชุมชนต้นแบบ 9 ชุมชนมาจัดหมวดหมู่ตามประเด็นที่ตั้งไว้

2. นำจุดเด่นของแต่ละชุมชนมาเรียบเรียงไว้ในประเด็นที่ตั้งไว้ แต่ในกรณีที่ชุมชนต้นแบบมีจุดเด่นที่คล้ายกัน เช่น มีการพัฒนาหมู่บ้าน เดือน 1 หนึ่งครั้ง เป็นต้น ผู้วิจัยจะอ้างอิงบทสัมภาษณ์เพียง 1 ชุมชนเท่านั้น

3. นำเสนอในรูปแบบการพรรณนาความหมาย

จากขั้นตอน 3 ประการในข้างต้นจึงทำให้ได้ฐานข้อมูลด้านองค์ความรู้เกี่ยวกับการจัดการขยะดังมีรายละเอียดตามลำดับดังต่อไปนี้

**1. ปัญหาที่เกิดขึ้นจากการจัดการขยะที่ผิดวิธี**

ปริมาณขยะที่มีจำนวนมากได้กลายเป็นปัญหาให้กับชุมชนต่าง ๆ อย่างมากมาย เราจะเห็นได้ว่า หลาย ๆ ชุมชนที่เห็นความสำคัญของการจัดการขยะ ได้พยายามวางแผนหรือนโยบายขับเคลื่อนชุมชนของตนเองเพื่อพัฒนาชุมชนให้ปลอดขยะ เหตุผลที่หลาย ๆ ชุมชนออกมาขับเคลื่อนกิจกรรมในลักษณะเช่นนี้ เพราะปัญหาขยะได้ส่งผลกระทบในด้านต่าง ๆ ดังนี้

1) ด้านสังคม กล่าวคือ บุคคลที่ไม่รู้วิธีการจัดการขยะอย่างถูกต้อง มักจะใช้วิธีการเผา การเผาขยะนอกจากจะก่อมลพิษแล้ว ยังส่งผลกระทบต่อบุคคลอื่นที่อยู่รอบข้างด้วย ยกตัวอย่างเช่น การเผาขยะในชุมชน กลิ่นควันของการเผาย่องส่งกลิ่นเหม็นไปยังครัวเรือนที่อยู่รอบข้าง ซึ่งอาจเป็นสาเหตุการทะเลาะวิวาทกันได้

2) ด้านสภาพแวดล้อม กล่าวคือ การไม่ให้ความสำคัญต่อจัดการขยะย่อมเป็นสาเหตุให้สภาพแวดล้อมของชุมชนดูไม่ค่อยสะอาด การที่ชุมชนมีสภาพแวดล้อมที่ไม่ค่อยสะอาดเกิดขึ้นจากหลายสาเหตุด้วยกัน ประกอบด้วย (1) การทิ้งขยะตามที่สาธารณะ ย่อมทำให้บริเวณพื้นที่ของชุมชนเกลื่อนกลาดไปด้วยขยะ (2) การทิ้งขยะลงในแหล่งแม่น้ำ ย่อมทำให้แม่น้ำเน่าเสีย (3) การไม่คัดแยก 4 ประเภท โดยเฉพาะอย่างยิ่งการทิ้งขยะอินทรีย์ลงในถังขยะ ย่อมทำให้สุนัขมาคุ้ยเขี่ยขยะจนบริเวณพื้นของชุมชนเกิดความสกปรก

3) ด้านสุขภาพร่างกาย กล่าวคือ การจัดการขยะที่ผิดวิธีย่อมส่งผลประทบต่อสุขภาพร่างกายด้วยเช่นกัน ยกตัวอย่างเช่น การเผาพลาสติกร่วมกับใบไม้ กลิ่นควันย่อมอาจเป็นสาเหตุให้เกิดโรคมะเร็งระบบทางเดินหายใจ หรือแม้กระทั้งการเผาขยะอันตราย อาทิกระป๋องสเปรย์ หากกระป๋องสเปรย์ระเบิด บุคคลที่เผาหรือบุคคลที่อยู่รอบข้างย่อมอาจได้รับอันตราย

4) ด้านงบประมาณของชุมชน กล่าวคือ การจัดการขยะที่ผิดวิธีย่อมทำให้เสียงบประมาณโดยไม่จำเป็น ยกตัวอย่างเช่น การไม่คัดแยกขยะ แล้วทิ้งทุกอย่างลงในถุงดำ ไม่ว่าจะเป็นขยะอินทรีย์ ขยะทั่วไป ขยะอันตราย ขยะรีไซเคิล เมื่อทุกอย่างลงในถุงดำ ถุงดำจึงมีน้ำหนักมาก ยิ่งถุงดำมีน้ำหนักมากเท่าไร ชุมชนก็ต้องเสียเงินค่ากำจัดขยะมากเท่านั้น

**2. การคัดแยกขยะและเส้นทางของขยะ**

ขยะมี 4 ประเภทดังนี้


1) ขยะทั่วไป เช่น ทิชชู่ รองเท้าเก่า เสื้อผ้าเก่า เช่น กระดาษ ถุงพลาสติก

2) ขยะรีไซเคิล เช่น ขวดแก้ว กระป๋องโลหะ ขวดพลาสติก

3) ขยะอันตราย เช่น ถ่านไฟฉาย อุปกรณ์เครื่องอิเล็กทรอนิกส์ กระป๋องสเปรย์ต่าง ๆ

4) ขยะย่อยสลาย ใบไม้ ใบหญ้า เศษอาหาร เศษผลไม้

การคัดแยกขยะ จึงหมายถึง การไม่ทิ้งขยะ 4 ประเภทรวมลงในถังขยะเดียวกัน แต่หมายถึงการคัดแยกออกจากกันเพื่อนำไปกำจัดหรือน้ำไปใช้ประโยชน์ โดยขยะที่คัดแยกไว้มีเส้นทางไปดังภาพดังต่อไปนี้



**3. การจัดการขยะตามหลัก 3 Rs**

1) Reduce ลดการใช้ หมายถึง การลดการใช้วัสดุที่ก่อให้เกิดขยะและเลือกใช้วัสดุที่เป็นมิตรต่อส่งแวดล้อม เช่น การใช้ปิ่นโตถุงพลาสติก การใช้ถุงผ้าแทนถุงพลาสติก หรือการปฏิเสธถุงพลาสติกเมื่อไปซื้อขอที่ร้านค้า การใช้แก้ว ใช้ Cooler น้ำ สำหรับเสิร์ฟแขกแทนการใช้น้ำแก้วพลาสติกเมื่อจัดงานพิธีต่าง ๆ การใช้ต้นไม้ อุปกรณ์เครื่องใช้ไฟ้แทนการใช้พวงหรีดดอกไม้สดเมื่อจัดงานศพ

2) Reuse ใช้ซ้ำ หมายถึง การนำวัสดุที่ใช้แล้วมาใช้ซ้ำเพื่อใช้ทรัพยากรให้เกิดความคุ้มค่า เช่น การนำถุงพลาสติกที่ใช้แล้วมาใช้ซ้ำ การนำเศษอาหาร เศษผัก เศษเปลือกไม้ไปเลี้ยงสัตว์ หรือทำเป็นปุ๋ย การนำตู้เย็นที่ชำรุดมาเป็นตู้ใส่อุปกรณ์เครื่องเขียน

3) Recycle นำกลับมาใช้ใหม่ หมายถึง การนำวัสดุที่ใช้แล้วเข้าสู่กระบวนการรีไซเคิลเพื่อนำกลับมาใช้ใหม่ หรือการนำวัสดุที่ใช้แล้วมาแปรรูปเป็นผลิตภัณฑ์ต่าง ๆ เพื่อให้เกิดมูลค่า เช่น การนำกระป๋องน้ำมันเครื่อง กระป๋องซันไลมาเป็นส่วนหนึ่งของไม้กวาดรีไซเคิล การนำซองกาแฟมาแปรรูปเป็นหมวก การนำขวดพลาสติกมาแปรรูปเป็นที่ดักกุ้ง การเศษผ้ามาแปรรูปเป็นพวงกุญแจ เป็นที่ใส่แฟลตไดรฟ์ การนำซองผงซักฟอก ซองน้ำยาปรับผ้านุ่ม หรือหลอดกาแฟมาแปรรูปเป็นดอกไม้บุญ การคักแยกขยะรีไซเคิลแล้วขายให้แก่ผู้รับซื้อเพื่อนำเข้าสู่กระบวนรีไซเคิล

**4. กิจกรรมที่ส่งเสริมการจัดการขยะ**

การจัดการขยะจะประสบความสำเร็จได้ จะต้องอาศัยการจัดกิจกรรมส่งเสริมการจัดการขยะ เพราะว่าการจัดกิจกรรมส่งเสริมการจัดการขยะ สามารถสร้างแรงจูงใจให้คนในชุมชนเกิดความรู้สึกอยากจะจัดการขยะและทำให้คนในชุมชนเกิดความรักความสามัคคี ฉะนั้น กิจกรรมที่ส่งเสริมการจัดการขยะจึงมีรายละเอียดดังต่อไปนี้

1) กิจกรรมร้านค้าเสี่ยงทาย ชุมชนที่มีร้านค้าสหกรณ์เป็นของตนเองและกำลังพัฒนาชุมชนของตนเองให้ปลอดขยะ มักจะดำเนินการจัดการกิจกรรมร้านค้าเสี่ยงท้าย กิจกรรมร้านค้าเสี่ยงทาย จะมีกฎกติกาอยู่ว่า ใครที่มาซื้อสินค้าโดยไม่รับถุงพลาสติก เช่น เมื่อมาซื้อน้ำแข็ง ก็นำกระติกมาใส่ เมื่อมาซื้อสินค้าทั่วไป ก็นำถุงผ้ามาใส่ หรือ ปฏิเสธถุงพลาสติกแล้วถือสินค้ากลับไปด้วยมือตนเองโดยไม่ใช้ถุงพลาสติก คนนั้นจะได้รับคูปอง เมื่อถึงกำหนดวันจับสลาก คนที่มีคูปองจะมีสิทธิ์จับสลากเพื่อลุ้นรับของรางวัล เช่น ขนม มาม่า ปลากระป๋อง สบู่ ยาสีฟัน เป็นต้น

2) กิจกรรมขยะบุญทุกวันพระ มีหลักการอยู่ว่า คนในชุมชนที่คัดแยกขยะรีไซเคิลแต่ไม่ขายเอง จะนำขยะรีไซเคิลดังกล่าวมาถวายพระภิกษุในทุก ๆ วันพระ เมื่อขยะรีไซเคิลมีปริมาณมากพอ เจ้าหน้าที่ทางวัดจะติดต่อพ่อค้ามารับซื้อขยะรีไซเคิล รายได้ที่เกิดขึ้นจะถูกนำไปใช้เป็นค่าน้ำ ค่าไฟ ของวัด

3) กิจกรรมพัฒนาหมู่บ้าน มีหลักการอยู่ว่า คนในชุมชนจะมีมติเอกฉันท์ร่วมกันว่า ในทุก ๆ เดือน จะต้องมีการพัฒนาหมู่บ้านร่วมกันโดยลักษณะของการพัฒนาหมู่บ้าน คือ การตัดหญ้าริมขอบถนน การปรับภูมิทัศน์ให้สวยงาม การเก็บขยะที่ตกหล่นอยู่ตามบริเวณพื้นที่ของชุมชน ฉะนั้น เมื่อถึงวันที่คนในชุมชนจะร่วมกันพัฒนาหมู่บ้าน ผู้นำชุมชนจะเป็นผู้ประกาศเพื่อให้คนในชุมชนมารวมตัวกันพัฒนาหมู่บ้าน

4) กิจกรรมโครงการประกวดซอย มีหลักการอยู่ว่า ผู้นำชุมชนจะมอบหมายให้คนที่มีความสามารถชักชวนคนอื่น ๆ เข้าร่วมกิจกรรมจัดการขยะ เป็นประธานซอย ต่อจากนั้น ประธานซอยและสมาชิกของซอยนั้น ๆ จะร่วมมือกันพัฒนาซอยของตนเองให้สะอาด ปรับภูมิทัศน์ของซอยให้สวยงาม ต่อมา ซอยแต่ละซอยภายในชุมชนจะถูกส่งเข้าประกาศเพื่อรับรางวัล

5) กิจกรรมโครงการขยะแลกไข่ มีหลักการอยู่ว่า ชุมชนจะมีศูนย์บริหารจัดการขยะ ชาวบ้านที่คัดแยกขยะรีไซเคิลไว้ เมื่อมีปริมาณที่มากพอ จะนำขยะรีไซเคิลดังกล่าวมาแลกไข่จากเจ้าหน้าที่ของศูนย์บริหารจัดการขยะ

6) กิจกรรมการใช้แอพพลิเคชั่น ECO LIFE มีเป้าหมายเพื่อลดปริมาณพลาสติก ซึ่งมีหลักการอยู่ว่า คนที่สมัครเป็นสมาชิก ECO LIFE เมื่อไปซื้อสินค้าจากร้านค้าที่เข้าร่วมกิจกรรมนี้แล้วปฏิเสธขยะ 4 ชนิด ได้แก่ ถุงพลาสติก หลอดพลาสติก แก้วน้ำพลาสติก ช้อนพลาสติก จะต้องสะแกน QR Code เพื่อสะสมแต้ม สำหรับแต้มที่สะสมสามารถนำไปแลกสินค้ากับร้านค้าที่เข้าร่วมกิจกรรมนี้ได้ ยกตัวอย่างเช่น สะสมได้ 10 สามารถแลกก๋วยเตี๋ยวได้ 1 ชาม

7) กิจกรรมโครงการขยะแลกเมล็ดพันธุ์ มีหลักการอยู่ว่า คนในชุมชนจะคักแยกขยะรีไซเคิลไว้ เมื่อถึงวันเวลานัดหมายที่นำขยะรีไซเคิลมาแลกเมล็ดพันธุ์ ผู้นำชุมชนจะประกาศให้คนในชุมชนรับทราบ ต่อจากนั้น คนในชุมชนก็จะนำขยะรีไซเคิลมาแลกกับเมล็ดพันธุ์ต่าง ๆ เช่น เมล็ดพันธุ์ผักชี โหรพา กะเพรา ขึ้นฉ่าย เป็นต้น การที่ชุมชนจะมีเมล็ดพันธุ์ไว้สำหรับแลกขยะรีไซเคิลจากคนในชุมชนได้ จะต้องขอการสนับสนุนจากกรมส่งเสริมการเกษตร

**5. ปัจจัยที่สนับสนุนให้การจัดการขยะประสบความสำเร็จ**

การจัดการขยะจะประสบความสำเร็จได้ต้องอาศัยองค์ประกอบหลายด้าน ฉะนั้น ปัจจัยต่าง ๆ ดังจะกล่าวต่อไปนี้ ล้วนเป็นสิ่งทำให้การจัดการขยะประสบความสำเร็จ

1) ผู้นำชุมชนมีภาวะความเป็นผู้นำ หมายความว่า การจัดการขยะอย่างเป็นระบบภายในชุมชนจะเกิดขึ้นได้ต้องอาศัยผู้นำที่มีภาวะความเป็นผู้นำและมีลักษณะที่พึงประสงค์ดังนี้ (1) ผู้นำชุมชนต้องมีความคิดริเริ่มที่จะลงมือจัดการขยะและชักชวนชาวบ้านให้เข้าร่วมกิจกรรมการจัดการขยะ (2) ผู้นำชุมชนต้องมีความอดทน มีวิริยะอุตสาหะในการดำเนินกิจกรรมการจัดการขยะ แม้ชาวบ้านหลาย ๆ คน อาจจะยังไม่เข้าร่วมกิจกรรมก็ตาม แต่ผู้นำชุมชนยังคงมุ่งมั่นแน่วแน่ที่จะดำเนินกิจกรรมการจัดการขยะอย่างต่อเนื่อง (3) ผู้นำชุมชนสามารถสร้างทัศนคติที่ดีเกี่ยวกับการจัดการขยะให้แก่ชาวบ้าน สามารถพูดโน้มน้าวให้เขาเห็นความสำคัญในการจัดการขยะและให้เขาเห็นคุณค่าของประโยชน์ส่วนร่วม (4) ผู้นำชุมชนต้องมีกลยุทธ์เฉพาะตนในการขับเคลื่อนกิจกรรมการจัดการขยะภายในชุมชน เช่น ผู้นำชุมชน ใช้หลัก “3 ป.” ป.ที่หนึ่ง “เปิดใจ” ป.ที่สอง “ปรับเปลี่ยนความคิดหรือวิธีคิด” ป.ที่สาม “เปลี่ยนพฤติกรรม” ฉะนั้น ภาวะความเป็นผู้นำและลักษณะที่พึงประสงค์ของผู้นำจึงเป็นปัจจัยที่สำคัญในการจัดการขยะให้ประสบความสำเร็จ

2) การได้รับการสนับสนุนจากหน่วยงานภาครัฐ หมายความว่า การจัดการขยะภายในชุมชนจะเกิดขึ้นได้ ต้องอาศัยหน่วยงานภาครัฐ เข้ามาให้การสนับสนุนในด้านต่าง ๆ เช่น การให้ความรู้เกี่ยวกับการคัดแยกขยะ การจัดการขยะตามหลัก 3 Rs  การให้การสนับสนุนด้านเมล็ดพันธุ์ผักเมื่อให้ผู้นำชุมชนแลกเปลี่ยนขยะรีไซเคิลจากชาวบ้าน เป็นต้น ฉะนั้น การได้รับการสนับสนุนจากหน่วยงานภาครัฐจึงเป็นปัจจัยที่สำคัญในการจัดการขยะให้ประสบความสำเร็จ

3) การมีคณะกรรมการหมู่บ้านเป็นตัวขับเคลื่อน หมายความว่า ตามข้อบังคับของกระทรวงมหาดไทย คณะกรรมการหมู่บ้านมีไม่น้อยกว่า 20 คน การจัดการขยะภายในชุมชนจะประสบความสำเร็จได้ จะต้องอาศัยคณะกรรมการหมู่บ้านเป็นแรงขับเคลื่อน คณะกรรมการหมู่บ้านเหล่านี้เป็นผู้ที่มีบทบาทสำคัญในการกับกำติดตามการคัดแยกขยะ การจัดการขยะของชาวบ้าน และเป็นผู้ชักชวนให้ชาวบ้านเข้าร่วมกิจกรรมการจัดการขยะ ฉะนั้น การมีคณะกรรมการหมู่บ้านเป็นตัวขับเคลื่อนจึงเป็นปัจจัยที่สำคัญในการจัดการขยะให้ประสบความสำเร็จ

4) การอาศัยกำลังเยาวชนภายในชุมชน หมายความว่า การจัดการขยะภายในชุมชนจะประสบความสำเร็จได้ ส่วนหนึ่งก็มาจากกำลังแรงกายแรงใจของเยาวชน หลาย ๆ ชุมชนที่ประสบความสำเร็จด้านการจัดการขยะ ต่างอาศัยกำลังของเยาวชนในการดำเนินกิจกรรม โดยเยาวชนมีบทบาทสำคัญในแง่ของการชักชวนพ่อแม่ปู่ยาตายายของตนเองเข้าร่วมกิจกรรมการจัดการขยะบ้าง เข้าไปตรวจประเมินการคัดแยกขยะและการจัดการขยะในแต่ละครัวเรือนบ้าง ฉะนั้น การมีเยาวชนเป็นกำลังสำคัญในการขับเคลื่อนกิจกรรมการจัดการขยะเช่นนี้ จึงเป็นปัจจัยที่สำคัญในการจัดการขยะให้ประสบความสำคัญ

5) การได้รับความร่วมมือจากชาวบ้านผ่านการประชาคม หมายความว่า การจัดการขยะภายในชุมชนจะประสบความสำเร็จได้ จะต้องอาศัยความร่วมมือจากประชาชน ในหลาย ๆ ชุมชนที่จัดการขยะประสบความสำเร็จ ล้วนมีจุดเริ่มต้นจากการทำประชาคม เพื่อระดมความคิด เพื่อคิดแผนงานในการดำเนินกิจกรรม เพราะว่า แผนงานในการดำเนินกิจกรรมไม่ใช่ผู้นำชุมชนเป็นผู้กำหนด แต่แผนงานในการดำเนินงานกิจกรรมจะต้องเกิดขึ้นจากการที่ชาวบ้าน ผู้นำชุมชน ร่วมกันออกแบบ ฉะนั้น การที่ผู้นำชุมชนและชาวบ้านร่วมกันทำประชาคมเพื่อออกแบบแผนงานในการดำเนินกิจกรรมจัดการขยะ จึงเป็นปัจจัยที่สำคัญในการจัดการขยะให้ประสบความสำเร็จ

6) การใช้หลักบวร หมายความว่า การจัดการขยะในหลาย ๆ ชุมชนที่ประสบความสำเร็จต่างใช้ “หลักบวร คือ บ้าน วัด โรงเรียน” บ้าน วัด และโรงเรียนเหล่านี้ล้วนดำเนินกิจกรรมเพื่อให้การจัดการขยะประสบความสำเร็จ กล่าวคือ (1) บ้าน ทำหน้าที่คัดแยกขยะภายในครัวเรือน รักษาความสะอาดหน้าของตนเอง และร่วมกันพัฒนาชุมชนให้สะอาด (2) วัด ทำหน้าที่สอนให้ชาวบ้านเห็นความสำคัญของการจัดการขยะ เชิญชวนให้ชาวบ้านนำขยะริไซเคิลมาทำเป็นผ้าป่ารีไซเคิล (3) โรงเรียน โดยครูทำหน้าที่ให้ความรู้เรื่องการคัดแยกขยะ การจัดการขยะแก่นักเรียน และขอนักเรียนไปเชิญชวนผู้ปกครองทำกิจกรรมการคัดแยกขยะภายในครัวเรือนหรือการจัดการขยะตามหลัก 3 Rs  ฉะนั้น การใช้หลักบวร คือ บ้าน วัด โรงเรียน จึงเป็นปัจจัยที่สำคัญในการจัดการขยะให้ประสบความสำเร็จ

**ปัจจัยที่สนับสนุนให้การจัดการขยะประสบความสำเร็จ**

**ผู้นำชุมชนมีภาวะความเป็นผู้นำ**

**การได้รับการสนับสนุนจากหน่วยงานภาครัฐ**

**การมีคณะกรรมการหมู่บ้าน เป็นตัวขับเคลื่อน**

**การอาศัยกำลังเยาวชน ภายในชุมชน**

**การได้รับความร่วมมือจากชาวบ้านผ่านการประชาคม**

**การใช้หลักบวร**

**6. ผลประโยชน์ที่เกิดขึ้นเมื่อการจัดการขยะประสบความสำเร็จ**

ชุมชนที่ประสบความสำเร็จในด้านการจัดการขยะ จะได้รับประโยชน์ 4 อย่างดังต่อไปนี้

1) ชาวบ้านมีรายได้เข้าสู่ครัวเรือน หมายความว่า ชุมชนที่ดำเนินกิจกรรมการจัดการขยะอย่างเป็นรูปธรรม ชาวบ้านในชุมชนจะคัดแยกขยะ 4 ประเภท จัดการขยะตามหลัก 3 Rs  สำหรับขยะที่สร้างรายได้ให้แก่ครัวเรือน คือ ขยะรีไซเคิล ฉะนั้น ชาวบ้านในชุมชนจึงมีรายได้จากการคัดแยกขยะรีไซเคิล เพราะเมื่อคัดแยกขยะรีไซเคิลไว้แล้วก็สามารถขายให้แก่ผู้รับซื้อขยะ

นอกจากการขายขยะรีไซเคิลเพื่อสร้างรายได้แล้ว การแปรรูปขยะเป็นผลิตภัณฑ์ต่าง ๆ ก็สามารถสร้างรายได้เช่นเดียวกัน จะเห็นได้ว่า ในหลาย ๆ ชุมชนที่ดำเนินกิจกรรมการจัดการขยะอย่างเป็นรูปธรรม ชาวบ้านหลาย ๆ ครัวเรือน มักจะนำขยะมาแปรรูปเป็นผลิตภัณฑ์ต่าง ๆ เช่น การนำกระป๋องน้ำมันเครื่อง กระป๋องซันไลมาเป็นส่วนหนึ่งของไม้กวาดรีไซเคิล การนำซองกาแฟมาแปรรูปเป็นหมวก การนำขวดพลาสติกมาแปรรูปเป็นที่ดักกุ้ง เป็นต้น ผลิตภัณฑ์ต่าง ๆ เหล่านี้จึงสามารถสร้างรายได้ให้แก่ชาวบ้าน

2) ชาวบ้านในชุมชนมีสวัสดิการสังคม หมายความว่า ชุมชนที่ดำเนินกิจกรรมการจัดการขยะอย่างเป็นรูปธรรม ชาวบ้านมักจะได้รับสวัสดิการจากชุมชน ซึ่งสวัสดิการตรงนี้เกิดขึ้นจากการที่ ชาวบ้านนำขยะรีไซเคิลมาบริจาคให้แก่ศูนย์บริหารจัดการขยะของชุมชน และเจ้าหน้าที่ของศูนย์บริหารจัดการขยะจะขายให้แก่ผู้รับซื้อขยะ สำหรับรายได้ที่เกิดขึ้นจากการขายขยะรีไซเคิลจะถูกนำไปใช้เป็นสวัสดิการแก่ชาวบ้านในชุมชน เช่น ค่าเข้าพักรักษาตัวในโรงพยาบาล ค่าฌาปนกิจศพ เป็นต้น

3) พื้นที่ของชุมชนมีความสะอาด หมายความว่า ชุมชนที่ให้ความสำคัญกับการจัดการขยะ บริเวณพื้นที่ของชุมชนจะสะอาด มีภูมิทัศน์ที่สวยงาม แต่ในทางกลับกัน ชุมชนที่ไม่ให้ความสำคัญกับการจัดการขยะ บริเวณพื้นที่ของชุมชนมักจะไม่ค่อยสะอาด

4) ชาวบ้านในชุมชนมีความรักความสามัคคี หมายความว่า ชุมชนที่ให้ความสำคัญกับการจัดการขยะ จะมีกิจกรรมที่ส่งเสริมการจัดการขยะเพื่อให้ชาวบ้านได้เกิดแรงจูงใจในการจัดการขยะ เช่น กิจกรรมโครงการประกาศซอย หรือ กิจกรรมพัฒนาหมู่บ้าน เป็นต้น การจัดกิจกรรมเหล่านี้ถือว่าเป็นปัจจัยสำคัญที่ทำให้คนในชุมชนเกิดความรักความสามัคคี

**ผลประโยชน์ที่เกิดขึ้นเมื่อการจัดการขยะประสบความสำเร็จ**

**ชาวบ้านมีรายได้เข้าสู่ครัวเรือน**

**ชาวบ้านมีสวัสดิการสังคม**

**พื้นที่ของชุมชนมีความสะอาด**

**ชาวบ้านมีความรักความสามัคคี**